Tvær í röð

Breski leikstjórinn David Fincher hefur ekki sent frá sér kvikmynd síðan Panic Room leit dagsins ljós 2002. Engin breyting verður á þessu ári, en líklega munu tvær kvikmyndir frá honum koma á næsta ári, Zodiac, sem tökur eru hafnar á, og Benjamin Button, en tökur á henni hefjast strax á eftir Zodiac. Zodiac er sakamálamynd um raðmorðingja sem lék lausum hala í San Francisco á sjöunda og áttunda áratugnum. Í helstu hlutverkum eru Jake Gyllenhaal, Robert Downey Jr. og Mark Ruffalo. Í Benjamin Button endurnýja þeir kynnin, Fincher og Brad Pitt, en Pitt lék í bestu myndum Finchers, Seven og Fight Club. Sú mynd fjallar um mann sem byrjar að yngjast í stað þess að eldast, eftir að hann verður fimmtugur. Mótleikkona Pitts er Cate Blanchett.

Rent

Er tími söngleikja í kvikmyndum að koma aftur? Það er ekki svo vitlaust að álíta það en kvikmyndir sem gerðar eru eftir tveimur vinsælum söngleikjum verða frumsýndar í Bandaríkjunum fyrir og um jólin: Rent og The Producers. Rent, sem settur var á svið hér á landi fyrir fáeinum árum, er byggður á óperunni La Boheme eftir Puccini og segir frá nokkrum New York búum sem lifa bóhemlífi í austurhluta borgarinnar. Öll eru þau í skugga veikinda og alnæmis að reyna fyrir sér í skemmtanabransanum og er árangurinn eftir því. Rent hefur gengið á Broadway síðan 1996 og er margverðlaunaður söngleikur. Höfundurinn Jonathan Larson lést meðan á æfingum stóð, 35 ára gamall. Leikstjóri er Chris Columbus, sem síðast leikstýrði Harry Potter and the Chamber of Secrets og Harry Potter and the Sorcerer's Stone. Með aðalhlutverkin fara Rosario Dawson og Taye Diggs.

Myndatexti

Lífið er ekki alltaf dans á rósum hjá unga fólkinu í Rent.

Siðleysinginn

Ef nafn einhvers kvikmyndaleikara stendur fyrir gæði í dag þá er það Johnny Depp. Hann hefur nánast ekki tekið feilspor á síðustu árum og engin ástæða til að ætla að hann geri það í nýjustu kvikmynd sinni, The Libertine, sem frumsýnd verður í desember. Segir myndin frá ævintýramanninum John Wilmot, jarli af Rochester og ævintýrum hans. Allt virðist ganga honum í haginn þar til hann skrifar leikrit en í því hæðist hann að konunginum, Karli II, sem hafði fengið hann til að skrifa leikritið. The Libertine er gerð eftir samnefndu leikriti eftir Stephen Jeffreys og skrifar hann handritið. Leikstjóri er Laurence Dunmore, sem er að reyna sig í fyrsta sinn í kvikmyndum, en hefur umtalsverða reynslu í leikhúsi. Helstu mótleikarar Depps eru John Malkovich, Samantha Morton, Rosamunda Pike og Francesca Annis.

Myndatexti:

Johnny Depp og Samantha Morton í hlutverkum sínum í The Libertine.

Woody Allen í London

Woody Allen hefur hingað til aldrei leynt aðdáun sinni á New York og hefur búið þar árum saman. Er hann eitt af vörumerkjum borgarinnar og flestar myndir hans gerast þar. Í New York fer Allen fyrir djasshljómsveit sem leikur reglulega á Carlyle-klúbbnum og þar á hann sína uppáhaldsveitingastaði. Eitthvað virðist New York vera að gefa eftir í huga hans og London að fá meira pláss. Nýjasta mynd Allens Match Point var tekin í London. Í henni segir af fyrrverandi atvinnumanni í tennis sem fellur fyrir hættulegri konu, sem er með vini hans. Myndin var frumsýnd á kvikmyndahátíðinni í Cannes, en hefur ekki verið tekin til almennra sýninga enn sem komið er. Allen lét ekki þar við sitja heldur hefur hann verið að gera aðra kvikmynd í London. Scoop mun hún heita og eins og í Match Point er það Scarlett Johansson sem fer með aðalhlutverkið. Leikur hún unga bandaríska stúlku, sem rannsakar morð meðfram því sem hún stundar háskólanám í blaðamennsku. Mótleikarar hennar eru Hugh Jackman, Ian McShane, James Nesbitt og Woody Allen, sem leikur mann sem þykist vera faðir Johansson. Þess má svo geta að Woody Allen verður sjötugur þann 1. desember.

Myndatexti:

Scarlett Johansson er uppáhaldsleikkona Woody Allens um þessar myndir. Hún er hér í hlutverki sínu í Match Point.

Vondi kallinn Brosnan

Pierce Brosnan fékk ekki að leika James Bond áfram, en það er langt í frá að hann sé atvinnulaus. Brosnan er með mörg járn í eldinum og athygli vekur að í þremur af næstu fjórum kvikmyndum hans leikur hann menn sem eru röngum megin við lögin, enginn bjargvættur á borð við James Bond þar, og í fjórðu myndinni mann sem ætlar sér að myrða. Í Matador leikur hann atvinnumorðingja sem verður fyrir áhrifum af farandsala sem hann hittir í miðju verkefni. Í Topkapi Affair, sem er framhald af Thomas Crown Affair, leikur hann listaverkaþjófinn Thomas Crown og í Butterfly on a Wheel leikur hann barnaræningja sem leikur fjölskyldu grátt. Matador er tilbúinn til sýningar, en hinar tvær verða ekki sýndar fyrr en 2006 og 2007. Fjórða myndin sem er nú í tökum er Seraphim Falls. Leikur Brosnan hermann sem telur sig eiga vantalað við fyrrverandi félaga sinn og er með morð í huga. Gerist myndin í lok borgarastríðsins í Bandaríkjunum.

Myndatexti

Pierce Brosnan ásamt Greg Kinnear í Matador.

Hannibal bak við grímuna

Þessa dagana er tökum að ljúka í Prag á Hannibal: Behind the Mask, sem gerð er eftir skáldsögu Thomas Harris, sem enn hefur ekki komið út. Hér er um að ræða fjórðu kvikmyndina um Hannibal Lecter og gerist sagan á undan hinum kvikmyndunum þremur. Lítið er vitað um efni bókarinnar, en fylgst er með Hannibal Lecter á æskustöðvum í Litháen. Þaðan liggur leiðin til Frakklands þar sem hann dvelur næstu árin. Þar verða atburðir til þess að hann flyst til Bandaríkjanna en myndin endar þar sem Red Dragon hefst. Nú er enginn Anthony Hopkins til staðar, heldur er það ungur og óþekktur leikari, Gaspard Ulliel, sem leikur Hannibal. Aðrir leikarar eru Li Gong, Rhys Ifans og Richard Brake. Leikstjóri er Pete Webber, sem gerði hina rómuðu Girl With the Pearl Earring.

Myndatexti

Gaspard Ulliel, hinn ungi Hannibal Lecter. Svipur hans virðist frekar hæfa engli en einum frægasta raðmorðingja kvikmyndasögunnar.

Borgia

Eftir margra ára undirbúning er loks komið að því að Neil Jordan byrji að gera kvikmynd sína um sögu Borgia-ættarinnar á Ítalíu. Ekki er öll sagan sögð heldur verður fjallað um Rodrigo Borgia kardínála og hneykslið sem það olli þegar hann var gerður að páfa, en hann átti mörg börn. Þegar hann kemst til valda er ekki langt í að fjölskyldumeðlimir skipi æðstu stöður. Tökur á myndinni, sem mun einfaldlega heita Borgia, hefjast á næsta ári. Ekki er enn komið á hreint hver leikur kardínálann illræmda, en í öðrum stórum hlutverkum verða Scarlett Johansson, sem leikur dóttur Rodrigos, hina illræmdu Lucretiu Borgia og Colin Farrell leikur yngsta son hans, Cesare.